Papersnake/gushiwen huggingface dataset:
得汤臣弟书
李谟（清代）

小别又三月，乡心惨不舒。可怜五十日，才得一封书。

丧乱思同气，艰难况索居。烽烟方未已，生理复何如。
水龙吟 前题
顾贞观（清代）

洪崖爽气西来，拍肩除是弘农郭。碧城十二，阑干只在，三层阿阁。

萧史坪空，綵鸾家近，一痕如幕。羡君身仙骨，乘风归去，试招取，吹笙鹤。

白玉楼成天半。笑王孙，呕心良错。丹霞漫赏，蛾眉依旧，虎头非昨。

欲鼓云和，幔亭人杳，只馀铃柝。向章江弹指，几回清浅，起予才觉。
赠沈文伯
王质（宋代）

沈公顶踵皆诗书，如大国楚吞江湖。平生琼瑰三万斛，化作木铁来侵肤。

霜台柏叶夜惊耳，大庾梅香春染裾。世间万法等一观，宁知忧患非欢娱。

三贤堂上一杯酒，风流未减承明庐。两星荧煌耀南海，化州老沈儋州苏。

知公久闲谈笑口，忍啄三尺不敢吁。孟公故是大度士，岂受谫谫繁文拘。

一朝青天返白日，冰山转眼成空虚。秋鹰下鞲马脱辔，逸气凛凛横天衢。

蛮烟不折壮士节，诗卷已作牛腰粗。贝宫瑶胎贯月魄，仙掌露华沈玉壶。

酒酣妙语一咀嚼，舌根沆瀣如醍醐。归来清梦渺江海，波涛一叶凌菰蒲。

十年故纸倦翻覆，见此喜气生眉须。何当杖履奉君子，看公快扫青松腴。
以嗜酒爱风竹卜居此林泉为韵作十小诗
方岳（宋代）

吾心如铁石，命则薄於纸。
藉口见古人，则亦赖有此。
咏庭桧赠深甫
刘敞（宋代）

自吾卧家巷，幽独谢邻里。顾怜庭中桧，常以比君子。

春秋色不变，朝夕影双峙。谁言冰霰繁，稍乱蒹葭毁。

始知岁寒甚，惨惨不自喜。怅然对之叹，尔复那至此。

陈蔡称愠见，由也德可鄙。天损吾能违，放歌有焱氏。
题女道士居（不饵芝朮四十馀年，一作马戴诗）
秦系（唐代）

不饵住云溪，休丹罢药畦。杏花虚结子，石髓任成泥。

扫地青牛卧，栽松白鹤栖。共知仙女丽，莫是阮郎妻。
夏秋之交小舟早夜往来湖中绝句
陆游（宋代）

娥江道上欲三更，垣屋参差闭月明。
倚柂赋诗无杰思，断肠分付棹歌声。
游春八咏
欧阳澈（宋代）

风烟触处欢无限，倒著接䍦归去晚。林梢璧月弄清辉，斗插山去笑而莞。

华堂秉烛竞飞觞，浪语清狂胜弦管。探囊争出锦段新，灿灿珠玑光溢眼。
送梅学密赴并州
宋祁（宋代）

连天橐笔侍天台，始见东方画隼开。
路避晚风崤外转，人瞻冬隼绛中来。
笳箫后队联幽侠，璧马中军聘楚材。
自昔河东股肱地，不应归节叹淹徊。
梦至小益
陆游（宋代）

梦觉空山泪渍衿，西游岁月苦駸駸。
葭萌古路缘云壁，桔柏浮梁暗栎林。
坐上新声犹蜀伎，道傍逆旅已秦音。
荷戈意气浑如昨，自笑摧颓负壮心。
渔家傲
欧阳玄（元代）

三月都城游赏竞。宫墙官柳青相映。十一门头车马迸。

清明近。豪家寒具金盘饤。

墦祭流连芳草径。归来风送梨花信。向晚轻寒添酒病。

春烟暝。深深院落秋千迥。
还云岑鲁直诗
郑清之（宋代）

蟠空健笔虎蛟腾，九折羊肠万马登。
裁剸燠寒真儿圣，牢笼泉石肯输僧。
命意得了兔走穴，放字未安狐听冰。
句法当头飞棒喝，就渠言下辨三乘。
寄弟纾及友人江南
顾炎武（明代）

仲尼一旅人，栖栖去齐卫。当其在陈时，亦设先人祭。

深哉告孟言，缅矣封防制。而我亦何为，远游及三岁。

前年北踰汶，顷者东过蓟。三世但一身，南瞻每挥涕。

未敢废烝尝，无由办羊彘。粟从仁者求，酒向邻家贳。

庶几傥来歆，精灵眇天际。不知自兹往，吾驾焉所税。

世故多屯邅，曰归未成计。疢如切中心，没齿安蔬粝。
袜
郑允端（元代）

轻轻小袜制香罗，三寸量来不较多。针缕细匀裁制好，鸦头休诧马嵬坡。
香山八景诗 其六 天池芰荷
伍瑞隆（明代）

天上荷花天上开，不应吹落世间来。秋风昨夜香如酒，帝遣天池作寿杯。
崇福寺俦上人看山楼
刘基（明代）

为爱山中世事疏，看山终日坐茅庐。林花涧草香无际，翠壁丹崖锦不如。

禹穴风雷翻石鹞，耶溪波浪动金鱼。此时应悟幽栖乐，底用凌云献子虚。
偈一百二十首 其六十一
释怀深（宋代）

四年两受官家敕，玉璨珠华耀海门。鼓舞尧风聊自愧，不知何以答君恩。
空城雀
边连宝（清代）

不巢人家幕，不穿人家屋。不饮太液水，不啄太仓粟。

生长空城里，日暮空城曲。王孙手挟金弹子，上林鸟雀逐弹死。

空城从不识金弹，君道何如上林苑。
减字木兰花 其八
黄庭坚（宋代）

中秋多雨。常是尊罍狼藉去。今夜云开。须道姮娥得得来。

不知云外。还有清光同此会。笛在层楼。声彻摩围顶上头。
答辛幼安
高似孙（宋代）

青天不惜日，壮士偏知秋。
自古有奇画，如今空白头。
彼时当再来，吾老不可留。
天推璧月上，星入银河流。
躔度若此急，人生与之浮。
终夜自起舞，无人共登楼。
典谟有陈言，河洛非故州。
黄鹤呼不来，谁能理残裘。
病后夏初杂书近况十首
方回（元代）

一切牵缠断孟劳，何金为带紫为袍。
老从杨柳樱桃去，醉肯螟为蜾蠃豪。
共庆龙从乾五会，谁工雉食鼎三膏。
折腰彭泽不归去，未必东坡肯和陶。
游仙窟诗 游后园
崔十娘（唐代）

梅蹊命道士，桃涧伫神仙。旧鱼成大剑，新龟类小钱。

水湄唯见柳，池曲且生莲。欲知赏心处，桃花落眼前。
五鼓
陆游（宋代）

楼堞冬冬鼓，帘栊煜煜灯。
浪名随牒吏，实似打包僧。
衰病元难强，疏慵每自憎。
谁知戍边日，秋野正呼鹰！
金台中秋
张侃（宋代）

桂子吹香清不眠，相逢还在翠屏边。一轮明月依人好，两载中秋特地圆。
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其四
舒岳祥（宋代）

篆畦今夜月，有待到三更。水鸟隔烟叫，山樵踏雪行。

诗成嫌烛短，酒渴爱菹清。此际谁为伴，梅边送影横。
病中
秦观（宋代）

疏帘薄幔对青灯，鸜鹆喧喧自转更。
风雨渺漫人卧病，地炉汤鼎更悲鸣。
寄献王中丞
强至（宋代）

近侍才俱杰，明公望独尊。
纪纲新献府，德业旧王门。
礼乐陪朱邸，文章落紫垣。
训辞含鼓动，气概独飞骞。
厌直词臣笔，坚求牧守藩。
图书迁禁合，封部领家园。
晓日旌旗叠，秋风鼓吹喧。
万人瞻驷马，千骑簇双鞬。
令肃关河静，仁深草木蕃。
先皇俄侧席，百姓互攀援。
到阙何心绪，遗弓已泪痕。
东厢延进对，数刻慰烦冤。
一昨逢仁庙，三朝见圣孙。
风云归夙契，社稷入危言。
罄竭丹诚露，从容玉色温。
殿中繄执法，陛下肇披元。
爰立宫寮近，由来国史存。
台星看比比，淮水正源源。
白简抨弹后，洪钧宰制繁。
盛期开旦暮，伟烈照乾坤。
下客真疏鄙，参戎谬荐论。
去年趋大幕，累月奉清樽。
召旨催乘传，驽情剧恋轩。
此生犹断梗，在处是孤根。
岂自身难致，云谁手未援。
空弹愁坐剑，感慕主人恩。
东阳郭希吕山园十咏 其三 月峡
陈傅良（宋代）

两崖束青天，中有月皎皎。乍可谓月低，不可谓天小。
次韵李端叔题孔方平书斋壁 其三
释道潜（宋代）

白头幕府尚崎岖，南亩归休盍早图。滍上山川要佳句，安排风月待相如。
到蜀后记途中经历
雍陶（唐代）

剑峰重叠雪云漫，忆昨来时处处难。
大散岭头春足雨，褒斜谷里夏犹寒。
蜀门去国三千里，巴路登山八十盘。
自到成都烧酒熟，不思身更入长安。
为郭功甫偈 其二
释守端（宋代）

上大人，丘乙己。化三千，可知礼。
西林感旧
王恭（明代）

十年重过谢公楼，千里离心感旧游。江上行人孤笛晚，路傍离黍几家秋。

浮云世事如春梦，流水年光易白头。别后芳原那可问，寒𤠔野鸟自堪愁。
杂兴
李颀（唐代）

沈沈牛渚矶，旧说多灵怪。行人夜秉生犀烛，洞照洪深辟滂湃。

乘车驾马往复旋，赤绂朱冠何伟然。波惊海若潜幽石，龙抱胡髯卧黑泉。

水滨丈人曾有语，物或恶之当害汝。武昌妖梦果为灾，百代英威埋鬼府。

青青兰艾本殊香，察见泉鱼固不祥。济水自清河自浊，周公大圣接舆狂。

千年魑魅逢华表，九日茱萸作佩囊。善恶死生齐一贯，祗应斗酒任苍苍。
又简张王臣
赵蕃（宋代）

留落殊方少故人，岂其再见愈情亲。
几因高论兴衰飒，频藉深杯慰苦辛。
只道朝天在长夏，那知奉檄又残春。
未闻行日先惆怅，君复何忧慨此身。
喜刘邦瑞迁居采芹坊二首
林景熙（宋代）

乡心几梦海坛居，半老儒冠计未疏。
岸竹色侵春压酒，墙花香度晓翻书。
卜邻俎豆三迁后，负郭田畴二顷初。
雨过新蔬青可摘，小船篱外卖溪鱼。
晚归遇雨
杨万里（宋代）

略略烟痕草许低，初初雨影伞先知。
溪回谷转愁无路，忽有梅花一两枝。
虞美人·群花泣尽朝来露
辛弃疾（宋代）

群花泣尽朝来露。争奈春归去。不知庭下有荼靡。偷得十分春色、怕春知。
淡中有味清中贵。飞絮残英避。露华微渗玉肌香。恰似杨妃初试、出兰汤。
送表叔贾元范赴省试
王十朋（宋代）

河东先生才行高，昔游太学联烝髦。雄文伟论万人敌，糠秕歆烝奴刘曹。

抟风自许九万里，肯作斥鴳游蓬蒿。礼闱一战果得隽，妙割不折庖丁刀。

礼部无端抑韩子，至今士论犹嗷嗷。霜蹄暂蹶志益锐，不学郊岛徒悲号。

圣君图治方侧席，兹复下诏求贤豪。壮怀思雪会稽耻，广场猛效兰皋鏖。

焚舟决胜在此举，乡闾属望心焦劳。天庭射策决素蕴，忠言为国驱腥臊。

区区一第溷君耳，要将事业窥伊皋。琼林宴罢跃归骑，薰风拂面吹恩袍。
献张义方常侍
李中（五代）

雄飞看是逼岩廊，逸思常闻不暂忘。公署静眠思水石，

古屏闲展看潇湘。老来酒病虽然减，秋杪诗魔更是狂。

乘兴有时招羽客，横琴移月启茅堂。
王尧韭以六忆诗见投和之 其三 忆醉
李之世（明代）

甲帐宵然蜡炬红，海棠睡起怯东风。珊瑚半倚娇无力，一点难消珀晕浓。
送张逸人二首
夏竦（宋代）

上公诗笔千金重，逋客归装一棹轻。
莫向青山更招隐，且留贤哲济苍生。
乙卯乡贡鹿鸣宴次韵制使陈方叔劝驾
陈著（宋代）

我朝自开国，聚奎五星明。
人物辈稷契，制作谐茎英。
从来词赋辈，尤负器识名。
沂公事业富，蜀公德望清。
手提文正印，身为国长城。
藐然予小子，亦知师长卿。
细将状月露，壮欲吞幽并。
消磨凡几载，侥幸才一鸣。
自谓锥颍脱，犹有剑气横。
师帅重吹送，寒贱分光荣。
向前步骤阔，平生温饱轻。
终怀劝驾礼，肯愧鹿鸣声。
送屠存博教授溧水
牟巘五（宋代）

直道方心古所难，任渠俗眼笑儒冠。
子龙有屋犹黄壤，老郑无氈漫冷官。
一片湖光清客署，三州鼎足屹书坛。
只应翠绿迎人意，岁月功名正好看。
与倪秀才酒
刘攽（宋代）

学子青青佩与衿，湘中携手一伤心。君为壮者我白首，家在秦州书万金。

失马颇能如北叟，似鸮那复怪南禽。相怜羁旅方无友，赍赠醇醪稍献斟。
嘉泰二年恭上太皇太后尊号八首
佚名（隋代）

文物备矣，的略靖陈。
龟瑞荐祉，坤行效珍。
比皇之寿，翼帝以仁。
和气致祥，兴物为春。
太师中书令魏国公册赠尚书令追封真定王赵挽
王禹偁（宋代）

曾拜四章辞相府，又陈三表罢留司。
朝廷年德刘仁轨，终始功名郭子仪。
印锁黄金尘暗澹，堂闲绿野草离披。
吾君若念先朝旧，应似文贞御制碑。
禁中送任山人
李秘（唐代）

子去非长往，君恩取大还。补天留彩石，缩地入青山。

献寿千春外，来朝数月间。莫抛残药物，窃取驻童颜。
重游草堂次韵三首
王安石（宋代）

僧残尚食少，佛古但泥多。
寒守三衣法，饥传一钵歌。
宽闲每迸竹，危朽漫牵萝。
怊怅庭前柏，西来意若何。
西江月·歌扇潜回暖吹
郭应祥（宋代）

歌扇潜回暖吹，酒兵顿解寒围。红莲绛蜡两交辉。小醉何妨大醉。落笔君如王勃，属辞我愧周墀。明年应记盍簪时。耿耿怀人不寐。
答友人
王令（宋代）

幽兰生深林，不佩亦自臭。
天马苟伏皂。驽足日加骤。
兰生喻人学，不为仕乃究。
马伏侔自怠，一失遂永後。
以今曷为言，念子不可逗。
前我初识子，爱其肌骨秀。
又观所为诗，往往擅高右。
迨熟相与言，低俯如有就。
我乐成美者，遽以古诗叩。
上言高雄张，中杂富贵斗。
且将起其贫，固欲激其懋。
尚谓非重游，犹恐信不厚。
挥汗谢为书，戴雨去自奏。
予始喜此诗，若获弦逐壳。
如何答我诗，遽此与前谬。
我始得则谢，实若答雉嗅。
大凡欲有为，当决如蝠狖。
苟进又安退，何自鼠穴首。
吾见人自荒，未有耕不收。
设或坚决为，加以勤自副。
石将为溜穿，曲亦因累揉。
大可入圣域，中能践贤囿。
借使不及然，犹足闻见富。
中吾不可止，在我固无疚。
己迷不自复，惧子遂著陋。
听之无予违，斯言将不又。
游南山晚归二首 其二
范浚（宋代）

荒荒日已暮，回首兴何长。䆉稏纷乾穟，森疏啸折篁。

水枯山石露，风晚野花香。归卧前檐下，诗成小雨凉。
和曾大尹去思十咏 其六 云门驻目
徐庸（明代）

山绕云门古寺开，郎官祈祷昔曾来。诗成走笔题岩石，不下当年老杜才。
沉醉东风·闲情
陈铎（明代）

铺水面辉辉晚霞，点船头细细芦花，缸中酒似渑，天外山如画，占秋江一片鸥沙。若问谁家是俺家，红树里柴门那搭。
夏夜纳凉
萧立之（宋代）

竹夫人有专房想，曲秀才难折柬招。一卷桐阴风不动，避灯坐过月平桥。
题钱舜举写生五首·菊花
陈深（宋代）

百卉尽摇落，独傲清霜裹。
披榛见黄花，渊明元不死。
自安仁至豫章途中杂兴十九首
赵蕃（宋代）

几日舟行罢作诗，直缘山水剩含辉。
今朝眼界荒凉甚，却遣毫端为解围。
送薛良史往越州谒从叔
崔峒（唐代）

辞家年已久，与子分偏深。易得相思泪，难为欲别心。

孤云随浦口，几日到山阴。遥想兰亭下，清风满竹林。
流所赠张锡
魏玄同（唐代）

黄叶因风下，甘从洛浦隈。白云何所为，还出帝乡来。
阙题
黄英（明代）

处处丛林似力成，天然飞寺依云屏。曾闻猿化留题壁，知有龙来听讲经。

一水静涵僧眼碧，数峰高耸佛头青。顾余自是耽幽者，对景长吟酒半醒。
夔州元宵和曾端伯韵四首
郭印（宋代）

游子何须念故乡，酒酣聊发次公狂。
人生行乐真佳耳，休苦栖心名利场。
莹老自浙归住东广光孝移住南华五首
曾丰（宋代）

制止寺中房相砚，曹溪堂上祖师衣。
旧家公案新拈起，两样机关一指归。
西江月·早晚以成行色
佚名（宋代）

早晚以成行色，主人莫与留延。正当春月艳阳天。去赛从前心愿。执状去呈仙尉，殷勤早与周旋。不辞客路往来难，暂辍舞裙歌扇。
出门
赵士麟（清代）

驱车出郭门，暧暧晨熹起。亲友诣可梁，殷勤酌酒醴。

岂不怀倚闾，致身亲所喜。滇南气候暄，凌寒媚桃李。

振衣上高冈，万里从兹始。
神宗皇帝挽辞五首 其三
张方平（宋代）

经始开三殿，晨昏奉二宫。承颜专致乐，教孝遂移风。

访对朝曦昃，程书夜漏终。艰难思稼穑，意在纪元中。
财昏
陈造（宋代）

师昏古所辞，财昏今不耻。
传祀合二姓，古者贵由礼。
四德五可外，货贿亦末尔。
民风日就颓，舍此争校彼。
媒氏未到眼，聘资问有几。
倾箧指金钱，并券搴租米。
东家女未笄，仪矩无可纪。
已闻归有日，资送耀邻里。
西家女三十，闭户事麻枲。
四壁漏风霜，行媒无留趾。
坐贫失行期，趣富瞢贪鄙。
流弊例不免，其源实此起。
多约或少酬，暂誉甘长毁。
坐令亲旧欢，诡谲变狐鬼。
何况性羽间，贫富岐臧否。
土俗未易挽，人情大不媺。
悠悠何足道，吾以谂君子。
小至日书
方回（元代）

谁知缇室动葭灰，总道阳从九地回。
年近六旬愁里过，身行万里死边来。
诗存瘦骨全如我，花倚春风不是梅。
偶有友朋仍有酒，看云聊与釂深杯。
寄传逸人
张咏（宋代）

当年失脚下鱼矶，苦为明朝未得归。
寄语巢由莫相笑，此心不是爱轻肥。
遣兴示彦博
李流谦（宋代）

可人子陈子，乃祖定元龙。
一寸悠悠梗，千章落落松。
暗投初未择，狂吠竟谁容。
坚垒自衔璧，饥师不足攻。
解内人嘲（一作酬宫人）
陆畅（唐代）

粉面仙郎选圣朝，偶逢秦女学吹箫。

须教翡翠闻王母，不奈乌鸢噪鹊桥。
二月二十八日偕龚梓材邑宰游白云洞在东阳城西十里
许传霈（清代）

平生雅有看山癖，为访名山遍纵迹。此邦山势倍巍峨，双岘八华翠环积。

甑峰之阴深复深，有洞瓮然云滃白。我来春雨初霁时，溪水潺潺乱郊陌。

山隈曲径画图开，正奋足力忘休息。忽惊两岫排碧空，擘破玉龙五千尺。

喷雪霏雾逞奇诡，倒海奔涛自雄特。白日浑讶风雨来，当头幻作金铁掷。

清盈贮成琼玉盆，玲珑长挂珠玑壁。观水须穷水之源，彳亍峰峦奋杖策。

绝顶山势复嶙峋，脚底鸣涛走霹雳。飞瀑竟接石乳泉，一窍晶莹通地脉。

偶然松火试石铫，虎跑惠泉不能敌。我闻有宋多隐逸，手把渔竿谢徵辟。

又闻明季张太傅，凿半月池藉游适。遂初洗得此心清，尚志奚为万乘易。

况是先儒读书处，佳话堪镌一片石。君子所重去故乡，理学文章炳今昔。

何幸先达竟萃此，景行高山两树得。客言胜地不虚来，供奉瓣香藉亲炙。

否则雅事续东园，终古名区开讲席。桃花半坞蒸霞红，松老千株映岚碧。

年年佳气满山林，涵碧翠微见颜色。我是金华后世人，已惭名氏食旧德。

襆被来此或夙缘，愿诛衡茅处山侧。
朱偃吹笛
葛胜仲（宋代）

李谟美梁州，独孤生窃笑。声既杂夷乐，叠复误水调。

区区许云封，女子称商肖。天宝小部乐，能使玉妃釂。

论竹取云梦，不老不可少。七月望一周，生伐以此料。

韦郎衒名管，半曲裂数窍。风流渺无继，是子差可教。

安得君山翁，渔艇巴陵道。擪捻三五声，万籁发天妙。

清音彻四山，猿鸟惊飞噭。大管藏合拱，直俟元君召。
跋刘溪翁题韩府诗
赵蕃（宋代）

何人咏出韩家府，是我建阳刘叔通。
尽道唐人工乐府，罕能褒贬似渠工。
方湖泛舟得南字
刘克庄（宋代）

湖波烟雨绿如蓝，小{左舟右定}闲携客二三。
坠絮飐萍生细浪，惊鱼避鹭没深潭。
入荷似觉傍无岸，穿石方知上有岩。
却凭朱楼同望海，一规寒玉帖西南。
同友人夜泛外湖
严恒（清代）

水仙祠外西湖西，凉风吹浪湖外湄。垂杨掩映白沙里，云是偃外钱公堤。

片时外上画楼东，双桥影落霜镜中。天涯塔火半明灭，数声敲断僧寺钟。

渔舟唱晚未归去，轻歌渐入芦花丛。舒王唱和诗中侠，外夜花晨时泛楫。

一樽醉到十洲红，红潮色晕梨花颊。柔橹轻摇碧沚边，香风暗度荷衣落。

落花入座色纷纷，荡漾罗衫欲舞人。采莲高唱十洲曲，至今遗韵犹清新。

红莲阁下香不改，赏花玩外人何在？嗟君行乐须及时，曦光未必终留待。

洗盏更酌莫言归，空令皓外流清辉。
登尧峰作
张冈（清代）

夙昔闻尧峰，游心岁已积。杪春群物秀，及兹事清适。

路转峰西偏，萧条但松石。飞泉若风雨，淙淙下绝壁。

向晚猿鸟啼，时还见樵客。缅彼五湖水，东逝自古昔。

烟波碧如此，人事几更易。请从支遁流，空山共禅寂。
孟子·当务为急
陈普（宋代）

道之所贵通全体，何暇区区旋较量。
惟是纲维无所作，千条万目自分张。
樊系
杨万里（宋代）

册文不做也由伊，做了何须死不辞。可惜一杯金屑酒，饮来祗较早些时。
偈二十四首 其七
释守卓（宋代）

会与不会，拈却一对。直截如何，风不鸣条，雨不破块。
游阿易意淡观音阁，次壁间韵
丘逢甲（清代）

不使南荒劫火燃，流沙黑水且安禅。六时梵呗潮音静，千眼灵光宝相圆。

出洞猿携山果献，归巢鹤抱海云眠。诸天也藉黄金力，变现西方九品莲。
海筹舟中赠萨君镇冰
郑孝胥（清代）

填胸山万仞，俗尘不能污。世人虽竞憎，久之情自露。

彼曹无所守，披靡宁足数。愿君如烈日，光彩破积雾。

平生畏若人，刚耿天所赋。追趋终不及，正坐溺世故。

军中有韩范，敌国亦惊顾。一夫重九鼎，大事真可付。

谁能尽其才，毋使叹迟暮！
酬温户见和首篇
徐鹿卿（宋代）

南来冠盖总名流，契合全忘是宦游。清甚夜寒金井露，莹于霜晓玉壶秋。

梅关景物诗陶写，莲幕风流酒劝酬。只恐乌罗留不住，汉庭山立看扬休。
道院杂兴
陆游（宋代）

江上霜风吹角巾，东归不独为吴蓴。
扫除长剑华缨梦，收拾孤颿短棹身。
勾漏丹砂开灶晚，商颜芝草满山春。
东封敢拟迎銮仗，且作行歌陌上人。
江南曲
田锡（宋代）

吴艳若芙蓉，乘舟弄湖水。
照影不知休，云鬟坠簪珥。
含笑忽回头，见人差欲死。
归去入花谿，棹溅鸳鸯起。
李良宠示牡丹长句谨赋三首
傅察（宋代）

一见奇葩泼眼明，两川风物寄争新。
十家京洛供长日，万朵东秦照暮春。
谛视尚疑倾国女，醉吟犹付谪仙人。
定知不是无情物，为有真香暗度频。
登南楼二首
吴芾（宋代）

新敞南楼百尺雄，一溪遥跨两长虹。
青山叠叠登临外，碧瓦鳞鳞指顾中。
倦客自怜如倦翼，归心长是逐归鸿。
凭高幸与宾僚共，酒盏何妨为我空。
游下灵洞水深叵入书二十八言
金履祥（宋代）

久知灵洞锁嵬奇，水石幽深路转崎。
佳境自多平爽处，笑渠索隐厉裳衣。
凉轩
李古（宋代）

古国遮雷首，幽轩拥县堂。何须犀避暑，不待草迎凉。

潇洒松筠地，清虚水石乡。牛刀无所用，高枕傲羲皇。
读吕舍人诗追次其韵
陆游（宋代）

三沐复三熏，佩玉懹明珠。
何至不自珍，欲效豕负涂？传呼虽甚宠，正可夸群奴。
君看魏徵孙，世世为农夫。
闺词四十首　澹妆 其一
陈子壮（明代）

堕马新妆碧玉簪，秾华未便称幽襟。寻常梳掠无人见，独自盈盈出镜心。
陈贵吾欧彦桢约游玉舄亭故址
黎民表（明代）

弱水桑田更浅清，残碑犹自记嘉平。青骡海上应无迹，玉舄人间尚有名。

笙管御风回鹤梦，杉松将雨杂鸾声。那堪采药归来晚，夜夜东风忆五城。
寿太师 其八
吴顺之（宋代）

下吏南州把郡符，除恩犹未放江湖。诞辰再拜无他祝，愿献蓬莱清浅图。
登城寄王秘书建
张籍（唐代）

闻君鹤岭住，西望日依依。远客偏相忆，登城独不归。

十年为道侣，几处共柴扉。今日烟霞外，人间得见稀。
金陵览古 乌衣巷
朱存（唐代）

阀阅沦亡梐枑移，年年旧燕亦双归。茅檐苇箔无冠盖，不见乌衣见白衣。
句
陈讲（明代）

试上江楼望怀泽，暮云千朵碧连天。
述怀
梁意娘（五代）

踪迹浮萍落五湖，一番相别一番疏。
不知此去从何处，还许春风得见无。
过彭泽县
黄公辅（明代）

石城苍壁倚岧峣，俯瞰长河抱郭遥。帆影萦烟随浪渺，山光入座带云飘。

独怜呼马频惊鹤，何异督邮苦折腰。赋就归来松菊径，千秋谁不羡高标。
卧龙山有武侯新祠再用前韵
王十朋（宋代）

山藏古寺柏青青，地重端因蜀相登。沙上不闻江转石，人间几见谷为陵。

龙蛇树影摇千尺，玉雪花枝吐万层。堪叹草庐谁复顾，凄然香火却依僧。
尔雅新义成查许国以诗见惠依韵答之二首 其二
陆佃（宋代）

探尽骊龙凿尽鲵，明珠未出价犹低。晋人已觉蟛蜞误，汉客仍从豹鼠跻。

到底错薪须刈楚，从来得兔要忘蹄。他时若缀三经后，五色云中有紫霓。
拾得赞
释月涧（宋代）

台云万丈，犹一菜滓。收拾筒中，如金自誇。差，差。
避暑招真观听琴
黎廷瑞（宋代）

驱车畏火伞，投扇倦风箑。
起行青松径，往就白云榻。
窈窕一壑青，苍苍两岸夹。
玄菟狞爪齿，白龙老鳞甲。
竹树拥青掺，花草霭丛杂。
渺沫洒空岩，冷飚下危峡。
始知忘解带，久坐思御裌。
丹丘逢羽人，瑶琴开宝匣。
古意郁苍茫，秋风淡萧飒。
悲蝉为噫吟，鸣鹤相和答。
岁华坐晼晚，尘路嗟隘狭。
飞仙倘来归，遗我度世法。
宴都尔伯特亲王策凌郡王策凌乌巴什等于万树园诗以纪事 其二
弘历（清代）

天与人归宁可拒，茅分爵锡自应加。徵招应律欢情洽，试听编钟设虡牙。
次韵刘韦孟主簿湖上 其二
释道潜（宋代）

中流出没一舟虚，缓楫长谣彼自如。闻说古来江海上，达人多半寄樵渔。
次韵刍父大篇
苏泂（宋代）

我生两脚半八区，归来狭视东南隅。
东南禹迹今绿芜，百岁几见人欧苏。
闻石蕴玉川含珠，山乃秀润源不枯。
胸蟠万卷味道腴，落纸所至云锦铺。
尔来大似天眷吾，贶以佳友令相娱。
邢子韵胜开冰壶，湘湖与我初索途。
谓此巨浸其是欤，今夕不饮可得乎。
吾侪固不如林逋，吟诗写壁无处无。
杂莼便食不用厨，湘湖岂即输西湖。
贳钱沽酒劳老夫，酒酣肆笔衫袖乌。
不觉月堕三更馀，荷香染袂露湿肤，
开堂复驾红尘车。君勿笑人生意气倾堪舆，
所得未必如所图。
送刘嗣复都官赴辟秦州幕府四首
强至（宋代）

几载关西任醉醒，一朝意绪属青冥。
舌端江海倾谈韵，掌内风云指阵形。
乌府中丞知国器，鸿枢学士纳边庭。
二公远近观成效，莫使旄头尚有星。
和立斋岁寒歌五章
王柏（宋代）

圣人体物兮万世之训，究厥后凋兮基於不竞。
使与春争妍兮曷保常真，岁寒之知兮宁不谓性。
海珠饯别 其三
岑用宾（明代）

酣歌古寺意偏雄，南北分携在眼中。满目秋光何惨澹，无边云树对飞蓬。

芙蓉江上仙舟远，白鹭洲前旅梦空。把袂临岐情不极，鱼书莫惜寄东风。
南歌子·题饴乡集，为关颖人作
吴昌绶（清代）

京雒声华重，闺襜福慧双。新来笑握到饴乡。商略枕中鸿秘帐中香。

社集工联唱，园池近泛觞。一年一集关吟囊。应看娇婴玉雪共成行。
寿姚松云翁七十次林见素韵二首 其一
黄仲昭（明代）

阳月如春昼不寒，稀年寿酒足为欢。蟠桃一实三千岁，青鸟传音约再看。
春景 春风花草香
刘辰翁（宋代）

高下花成谷，烟绵草际空。以香为世界，布馥是春风。

骀荡蛛丝为，颠狂蝶梦中。汀洲仙药市，天地锦薰笼。

澧浦遗余绿，昌州绝世红。馀芳犹可藉，应恨耿匆匆。
谢松野叔赠诗用首句惊舟出瞿塘还有平流安十
罗公升（宋代）

庭中鸟鹊噪，门外鸡犬惊。
知有锦绣章，来作金石声。
松因屈子耻，菊为渊明清。
今我独何者，照几新诗明。
友人元敏示以三题乃赓而和之 其三 试金石
释智圆（宋代）

真伪立可辨，贞姿号试金。虽无褒贬口，似有是非心。

采取山溪远，缄藏箧笥深。矿人如未诀，终日自相寻。
万年春 宁解元许却庵门以词督之
马钰（金朝）

谭马丘刘，专专卓个庵儿住。修行处。未知门户。有个先生许。翘俟嘉音，万里垂青顾。如无误。决登云路。岂敢忘恩府。
草堂村寻罗生不遇
岑参（唐代）

数株溪柳色依依，深巷斜阳暮鸟飞。门前雪满无人迹，应是先生出未归。
伐桑叹
李若水（宋代）

村家爱桑如爱儿，问尔伐此将何为。
几年年荒欠官债，卖薪输何免鞭笞。
来春叶子应不恶，邻家宜蚕有衣著。
我独冻坐还歔欷，长官打人血流地。
过汉故城
王绩（唐代）

大汉昔未定，强秦犹擅场。中原逐鹿罢，高祖郁龙骧。

经始谋帝逐，兹焉壮未央。规模穷栋宇，表里浚城隍。

群后崇长乐，中朝增建章。钩陈被兰锜，乐府奏芝房。

翡翠明珠帐，鸳鸯白玉堂。清晨宝鼎食，闲夜郁金香。

天马来东道，佳人倾北方。何其赫隆盛，自谓保灵长。

历数有时尽，哀平嗟不昌。冰坚成巨猾，火德遂颓纲。

奥位匪虚校，贪天竟速亡。魂神吁社稷，豺虎斗岩廊。

金狄移灞岸，铜盘向洛阳。君王无处所，年代几荒凉。

宫阙谁家域，蓁芜罥我裳。井田唯有草，海水变为桑。

在昔高门内，于今岐路傍。馀基不可识，古墓列成行。

狐兔惊魍魉，鸱鸮吓獝狂。空城寒日晚，平野暮云黄。

烈烈焚青棘，萧萧吹白杨。千秋并万岁，空使咏歌伤。
梅花
陈景沂（唐代）

行人立马闯烟梢，为底寒香尚寂寥。
是则孤根未回暖，已应春意到溪桥。
送黄昱秘校太平理掾
宋祁（宋代）

中铨覆拟下慈宸，又作东西补掾人。
去国虽逢零霰暮，过江未掾杂花春。
西山气爽聊持版，白紵袍馀且制巾。
星贯文稀堪乐事，联曹鲍照藻辞新。
更漏子
顾夐（五代）

旧欢娱，新怅望，拥鼻含嚬楼上。浓柳翠，晚霞微，

江鸥接翼飞¤

帘半卷，屏斜掩，远岫参差迷眼。歌满耳，酒盈尊，

前非不要论。
解语花二首 其一
蒋敦复（清代）

绡轻蘸梦，笛瘦黏愁，一片迷香雾。画堂银烛，春如海、脉脉此情不语。

繁华易误。空占断、二分荒土。莫夜深、环佩人来，几点萧疏雨。

谁省芳踪倦驻。散铢衣仙麝，瑶岛归路。玉笙吹彻，招难下、帝子碧云何处。

珠帘卷去。还只恐、蝶欺蜂妒。恨别来、天上人间，早乱红无主。
冞公出示崇宁超然相与之诗赞以伽陀
曹勋（宋代）

崇师金声，居士玉振。
芝兰道同，万涂一进。
妙语领略，后学标准。
如是如是，云驶月运。
忆街西所居
吴融（唐代）

衡门一别梦难稀，人欲归时不得归。

长忆去年寒食夜，杏花零落雨霏霏。
朝阳岩二首
王羽（宋代）

东向水西阿，无时景物和。
松阴不映户，晓日有烟萝。
人迹如行少，山禽似语多。
清高知隐者，尘虑自销磨。
冉冉云·雨洗千红又春晚
卢炳（宋代）

雨洗千红又春晚。留牡丹、倚阑初绽。娇娅姹、偏赋精神君看。算费尽、工夫点染。带露天香最清远。太真妃、院妆体段。拼对花、满把流霞频劝。怕逐东风零乱。
送朱质夫赴宁远知县
贝琼（元代）

万里番禺自汉通，乘槎有客气如虹。
地分铜柱风烟外，山涌琼台雪浪中。
帝子旌旗何处问，黎人衣服与时同。
兴来好和苏公语，又度西南月半弓。
挽周季卿
吴芾（宋代）

一时推旷达，末俗少如公。
自得高人趣，居多长者风。
生涯书卷里，世事酒杯中。
瞑目应无憾，传家有阿戎。
小暑日寄山甫二首
刘克庄（宋代）

微官便有简书畏，贫舍非无水菽欢。
插架签存先世旧，堆床笏美一时观。
远书且问平安好，前哲曾嗟嗣守难。
了却台参早怀檄，暂归亦可小团栾。
悼怀王丧妃
李中（五代）

花绽花开事可惊，暂来浮世返蓬瀛。楚宫梦断云空在，

洛浦神归月自明。香解返魂成浪语，胶能续断是虚名。

音容寂寞春牢落，谁会楼中独立情。
记使人语呈子开侍郎深之学士二兄
彭汝砺（宋代）

往来道路好歌谣，不问南朝与北朝。但愿千年更万岁，欢娱长祇似今朝。
雉山
黄照（宋代）

为爱空门息世机，儒衣不著著僧衣。
渊鱼林鸟已闻法，更待当年瑞雉归。
谪袁州寄子美
张群（宋代）

去年醉到江花老，忧患相宽独与君。
今日天涯又春色，却寻高处望吴云。
青红染出化成寺，罗縠翻开秀水纹。
风物感人音信少，眼前双燕谩纷纷。
效寒山体
曹勋（宋代）

嗟我世间人，有山只暂聚。
富贵空中花，遇合风里絮。
夜夜植业种，朝朝奔苦趣。
佛有妙莲花，读取平等句。
吴下春阴
李龏（金朝）

云揭繁阴雨乍收，吴王故国悄如秋。春光物态千年在，草色人心一样愁。

香径有时迷野蝶，帆泾无处觅沙鸥。桃花欲谢清明近，两鬓霜丝感昔游。
秋日湖上奉访汪司马伯玉时仲淹仲嘉同至
胡应麟（明代）

十载龙门梦寐长，披襟何意共钱塘。轩车骤拥西湖畔，剑佩遥占北斗傍。

业就千秋陵左马，家携二仲胜求羊。漫誇四百临安寺，遍勒新题向草堂。
自和二首 其二
郭祥正（宋代）

猛风来半夜，骇浪却平郛。避地忧桥断，登山借杖扶。

马牛真不辨，老稚乱相呼。安得瞻晴景，苍苔绣户枢。
还自长沙未有述作谢沈休翁
邵宝（明代）

谓我南行大有诗，鄙人何敢与闻之。潇湘尚忆虞巡地，云梦宁知楚猎时。

木落洞庭秋复尔，鹤来赤壁夜何其。登高坐待浮云尽，回首青天见九疑。
无题二首
庞谦孺（宋代）

春风桃李容，能昨几进好。
谁怜涧底花，自对春风老。
寓栖隐者僧舍读书
冯时行（宋代）

茅竹无钱结翠霞，归来栖止梵王家。
夜窗听雨翻书叶，晓研凌霜注井花。
已隔朱楼安管钥，独寻碧磵问津涯。
芦帘纸帐门如水，兀坐蒲团事不赊。
赋得春风扇微和
范传正（唐代）

暧暧当迟日，微微扇好风。吹摇新叶上，光动浅花中。

澹荡凝清昼，氤氲暧碧空。稍看生绿水，已觉散芳丛。

徙倚情偏适，裴回赏未穷。妍华不可状，竟夕气融融。
次韵春
卫宗武（宋代）

方寸负奇伟，自足排外纷。
乐哉曾子履，翛然渊明巾。
利欲伐其性，智识由是昏。
盛丽悦其目，梦幻何足云。
不如觑文字，日月从转轮。
饮芳而咀华，四时无非春。
芸芸市朝客，孰识此味真。
旅馆书怀 其一
李之世（明代）

城市休相问，闭门事事疏。向人求药草，课仆种盆鱼。

补壁悬新画，移床顿古书。閒庭刚洒扫，纤月到前除。
奉和望海诗
虞世基（隋代）

清跸临溟涨，巨海望滔滔。十洲云雾远，三山波浪高。

长澜疑浴日，连岛类奔涛。神游藐姑射，睿藻冠风骚。

徒然虽观海，何以效涓毫。
偶怀丙午丁未同朝诸公怅然有感壬戌再预经幄先帝犹记小臣为安晚门人
林希逸（宋代）

前朝旧事怕追寻，攲枕更长忽上心。七贵五侯俱梦断，一翁六士谩愁吟。

雪歌黄竹游何邈，云叫苍梧恨更深。再割铅刀尤可叹，白头赢得泪沾襟。
吴姬曲五首 其二
戴表元（宋代）

吴姬歌，歌声宛宛歌情多。当尊一阕且呼酒，酒遍馀声无奈何。

春风颠狂亦如我，坐见花外摇湖波。
题滕王阁
王安国（宋代）

滕王平昔好追游，高阁依然枕碧流。
胜地几经兴废事，夕阳偏照古今愁。
城中树密千家市，天际人归一叶舟。
极目沧波吟不尽，西山重叠乱云浮。
萤灯
许廷壁（清代）

雨打风吹急，荧荧未减辉。纱囊真可贮，罗扇不须挥。

池上随波动，花间照客归。终含丹一点，光采莫嫌微。
奉酬见寄清制元韵敬贺致政荣归惟面同一捧腹
苏天爵（元代）

三入词林官太史，年年载笔立宫门。欲明得失裨时政，独历清宫荷国恩。

天上玉堂劳梦想，禁中金匮有书存。乡闾故老风流在，为教衣冠后世孙。
简徐宰
方岳（宋代）

自织春蓑学治田，山寒辛苦不逢年。
摩挲此腹何时饱，黄犊夕阳相对眠。
醉桃源（题清晖阁）
吕胜己（宋代）

马蹄西路赏春妍。重来十五年。好山如带水如环。红楼罨画闲。

好易老，景如前。停杯俯逝川。归舟回首望云烟。秦好隔洞天。
独步至洛滨
司马光（宋代）

拜表归来抵寺居，解鞍纵马罢传呼。
紫衣金带尽脱去，便是林间一野夫。
令公南庄花柳正盛，欲偷一赏，先寄二篇
白居易（唐代）

最忆楼花千万朵，偏怜堤柳两三株。

拟提社酒携村妓，擅入朱门莫怪无。

可惜亭台闲度日，欲偷风景暂游春。

只愁花里莺饶舌，飞入宫城报主人。
送陕西提刑陆介夫学士
梅尧臣（宋代）

轻车驰入关，秋色秦山厚。
太华如相欣，高峰招以手。
千古此路中，岂不名宦有。
何日历陇城，旧羌迎马首。
铜盘荐酥酪，皮服行牛酒。
边风与边月，冷落谙应久。
王荆公半山祠
释元肇（宋代）

来往钟山住半腰，骑驴松下莫萧萧。只因墩号分人我，到了经纶恨不消。
题合箫楼槁
姚鼐（清代）

《国风》有正变，用冠皆妇人。德载重一世，美言播千春。

江山德龙虎，人物渺荆榛。卓玆白发嫠，养志忘贱贫。

濡翰写胸怀，皎月升秋旻。感激或哀怨，终无俗淄磷。

二班汉东西，异彼蔡与甄。何况竞宫体，绮丽《玉台》新。

少游咏芍药，蔑与昌黎伦。异哉女郎诗，于今论《过秦》。
腊尽
张雨（元代）

小雪初晴腊尽时，无穷梅柳怨开迟。人间不觉春来早，只有吾家布被知。
过雁和二十二弟韵
晁说之（宋代）

庄周口舌过平生，择雁何为贵不鸣。
默默高飞宁有乐，人间生死本来轻。
再次韵赠从之并寄朝美士美
周孚（宋代）

大汤陈元方，小汤许文休。向来京江岸，政作汝颍游。

一随简书去，寒江自湍流。我瞻天际鸿，渠叹波上鸥。

之子虽近交，襟怀亦林丘。缅惟两玉人，非子孰可俦。

高标互晖映，妙语相应酬。鼎立照茅茨，何日能此不。

句曲向荆溪，迁徙非所忧。得客三士间，衰年更何求。
大堤曲次唐人杨巨源韵
江源（明代）

大堤堤上谁家女，高敞红楼傍江渚。南商北客皆拢船，两两邀江笑相语。

池亭五月开新荷，烹鲜劝酒意气多。清歌妙舞翻红袖，银烛金杯映翠娥。

风流不落秋娘后，搊筝每露春葱手。迎新昨日蔫樱桃，送旧今朝折杨柳。

不谓兴衰反掌间，镜中憔悴泣双鬟。一朝嫁作商人妇，满目风波非旧颜。
静坐
曾丰（宋代）

履岁投正月，携家到五羊。
清明郊外好，朱墨幕中忙。
得病疑风土，逢人问药方。
所传非所信，静坐得心凉。
千秋岁·万红暄昼
李之仪（宋代）

万红暄昼，
占尽人间秀。
怎生图画如何绣。
宜推萧史伴，
消得东阳瘦。
垂窄袖，
花前镇忆相携久。
泪裛回纹皱，
好在章台柳。
洞户隔，
凭谁叩。
寄声虽有雁，
会面难同酒。
无计偶，
萧萧暮雨黄昏后。
和赵行之三首
王炎（宋代）

义利毫发间，其末分舜跖。
葛藟多攀援，乔松但孤立。
阳鱎贪芳饵，鵷雏食竹实。
知道贵含光，露牙多召敌。
元宵赐观灯诗五首 其一
陈琏（明代）

海宇清宁玉烛调，人间好景是元宵。星垂凤阙天应近，春入鳌山雪政消。

香袅瑞烟浮黼扆，乐翻新曲协箫韶。微臣何幸逢嘉会，愧乏涓埃答圣朝。
予旧服术迂其效弃去比过临邛蒙李丈分惠并副
李流谦（宋代）

是身如芭蕉，敢保金石固。
得生况尪陋，愧彼硕且武。
百万护一喘，人自疑窃斧。
灵根著异效，尝资一溉助。
若邀旦夕验，弃去悔昔误。
那知百破衣，岂易一线补。
沧溟称微溜，九仞亦拳土。
见弹思炙美，拊手鸮未许。
九州作秦鼎，万生入燖煮。
赫然一炊顷，众忿久已贮。
碑方峄山夸，骨作骊山腐。
初心欲速耳，竟不守门户。
吾宗活人手，一诺轻季布。
缄诗遣分送，爱我骨肉似。
恐为石髓凝，亦防山换妒。
汲汲事服饵，长谣记所自。
愿求必世仁，借秦谕其故。
解牛得养生，持问子庄子。
诗三百三首 其一八三
寒山（唐代）

精神殊爽爽，形貌极堂堂。能射穿七札，读书览五行。

经眠虎头枕，昔坐象牙床。若无一堵物，不啻冷如霜。
望湖楼
李结（宋代）

君今望湖楼上眠，楼前已系过湖船。明朝我始探湖出，登楼望湖心惘然。
和白香亭留别原韵
耿苍龄（清代）

春水绿波春日迟，频年相隔更相思。清泉明月王维画，渭树江云杜甫诗。

父老犹传悬晓镜，故人空说涤吟卮。迁乔此去长如愿，惭愧吴侬两鬓丝。
老妓一首
刘克庄（宋代）

籍中歌舞昔驰声，惟悴犹存态与情。
爱说旧官当日宠，偏呼狎客小时名。
薄鬟易脱梳难就，半被常空睡不成。
却羡邻姬门户热，隔楼张烛到天明。
新滩阻风
苏轼（宋代）

北风吹寒江，来自两山口。
初闻似摇扇，渐觉平沙走。
飞云满岩谷，舞雪穿窗牖。
滩下三日留，识尽滩?一作山?前叟。
孤舟倦鸦轧，短缆困牵揉。
尝闻不终朝，今此何其久。
只应留远人，此意固亦厚。
吾今幸无事，闭户为饮酒。
送冯卿归无锡
王遂（宋代）

浮云出处泊无情，来辄成违去辄明。
解后一时如失计，峥嵘千古却收名。
静修香火宁非愿，归对渔樵更觉荣。
旋汲惠泉烹顾渚，春风杖屦及山行。
试院和李湛溪韵
吴泳（宋代）

呵叱星辰赋远游，更提水镜著中流。
读书有眼月千里，爱士无中春九州。
论及养生浑是道，时因主试却关愁。
武夷不作逢溪老，亦欲临风助击鸥。
禾川归途
赵文（宋代）

天亦寒痴日易曛，客情暗暗似春云。
不知细雨止还作，自倚篮舆看水纹。
巴丘书事
陈与义（宋代）

三分书里识巴丘，临老避胡初一游。
晚木声酣洞庭野，晴天影抱岳阳楼。
四年风露侵游子，十月江湖吐乱洲。
未必上流须鲁肃，腐儒空白九分头。
长歌行
陆游（宋代）

人生不作安期生，醉入东海骑长鲸；
犹当出作李西平，手枭逆贼清旧京。
金印煌煌未入手，白发种种来无情。
成都古寺卧秋晚，落日偏傍僧窗明。
岂其马上破贼手，哦诗长作寒螿鸣？
兴来买尽市桥酒，大车磊落堆长瓶；
哀丝豪竹助剧饮，如钜野受黄河倾。
平时一滴不入口，意气顿使千人惊。
国仇未报壮士老，匣中宝剑夜有声。
何当凯旋宴将士，三更雪压飞狐城！
古镜铭
释慧方（宋代）

有古菱花，物来斯现。演若倍瞻，仰山亲荐。迷悟虽殊，寒光不变。

恶像弗祛，丽质奚羡。历照千差，肯随物转。觑破前尘，是谁对面。
石虎礼僧图
林希逸（宋代）

眼前立是抱桥尸，悔不湔肠背后儿。洛度老胡闻血臭，汝虽合爪我攒眉。
过玉师室观霅川范生梅花
释道潜（宋代）

桃李韵粗俗，江梅清独妍。幽姿有时睹，如揖姑射仙。

从来丹青手，默数三四贤。徐熙擅江左，赵子名西川。

中间复谁何，绝特推老边。风流迨兹泯，范子俄超然。

乃知苕霅胜，秀气常回旋。斯人非画师，势利不可镌。

兴来即挥毫，游戏三昧前。一枝岂易得，答子能拳拳。

横斜有馀态，肌粉含霏烟。我来玩几席，叹赏徒留连。

恨无处士诗，二妙相并传。
山居杂诗九十首
曹勋（宋代）

堂堂春将去，好花如款留。
荼醾蔓层雪，芍药欹重楼。
金沙插架富，蕙香转林幽。
我欲助送之，飞絮漫天愁。
鹧鸪天
郑少微（宋代）

谁折南枝傍小丛。佳人丰色与梅同。有花无叶真潇酒，不问胭脂借淡红。

应未许，嫁春风。天教雪月伴玲珑。池塘疏影伤幽独，何似横斜酒盏中。
山居诗
释延寿（宋代）

名利梯媒事已忘，唯凭拙直定行藏。
探玄休炼长生药，助道时行歇食方。
溪汲古痕山雨涨，树摧残枿野风狂。
一言欲寄休回首，尘路如今事正忙。
迷仙引·才过笄年
柳永（宋代）

才过笄年，初绾云鬟，便学歌舞。席上尊前，王孙随分相许。算等闲、酬一笑，便千金慵觑。常只恐、容易蕣华偷换，光阴虚度。
已受君恩顾，好与花为主。万里丹霄，何妨携手同归去。永弃却、烟花伴侣。免教人见妾，朝云暮雨。
送苗赟赴阳翟丞
耿湋（唐代）

夕阳秋草上，去马弟兄看。年少初辞阙，时危远效官。

山行独夜雨，旅宿二陵寒。诗兴生何处，嵩阳羽客坛。
菩萨蛮（野趣观梅）
韩淲（宋代）

平生常为梅花醉。数枝滴滴香沾袂。雪后月华明。胆瓶无限清。

夜深灯影瘦。饮尽杯中酒。明日景尤新。人间都是春。
病起闲步
陈造（宋代）

瞑绿园亭小雨晴，病翁双眼为谁明。
柳如张绪不殊昔，竹与子猷相对清。
门下鸟乌无客到，壁栖蛇蚓又诗成。
回头溪友千山阻，更向何人话此情。
送胡子远出守汉州分韵得万字
周必大（宋代）

三釜贵及亲，万户岂吾愿。
君今二千石，荣禄尚何论。
而况蜀汉间，相望两宿顿。
鹿轓从版舆，鸠杖杂戟鐏。
斑衣父老夸，昼锦士夫劝。
遥知四境内，和气销愁恨。
却应念主恩，未遽忘一饭。
试于温凊余，款款话缱绻。
仍谈西湖胜，幸及老人健。
相将下三峡，看复抟九万。
玉岑闲行口占
李流芳（明代）

玉岑山脚水潆洄，寒日晖晖下稻堆。
穿过松冈寻法相，满空黄叶打头来。
江干晚步
马仲琛（清代）

落日满寒流，波光荡野渡。渡头晚不喧，来此一散步。

依违对野云，明灭看远树。时逢物外人，行吟发奇句。

因之傍水隈，谈笑已忘虑。握手又成别，明月照归路。
危舟得泊，晚饭书
孙元衡（清代）

大海狂澜惊转舵，金山到似解重围。此生不道有来日，欲往何重成独归！

粗粝儒餐初定痛，萧疏旅鬓忽知非。百年好是双行脚，梦绕湖山旧翠微。
次韵二首 其一
陶梦桂（宋代）

倦倚栏杆对暮霞，展君吟卷喜无涯。圆如掌上黄金弹，清比梅无白玉花。

试问山林无我辈，却将景物付谁家。风檐把玩徘徊久，烟在平林月在沙。
次杨乐道韵六首其三——幕次忆汉上旧居
王安石（宋代）

汉水泱泱绕凤林，岘山南路白云深。
如何忧国忘家日，尚有求田问舍心。
直以文章供润色，未应风月负登临。
超然便欲遗荣去，却恐元龙会见侵。
集句题广宁胜览亭
李遹（金朝）

檐前无数好峰峦，醉眼诗肠冰雪寒。不识闾山真面目，请君来此凭阑干。
二月二十二日野寺哭张仲容
宋褧（元代）

身前谁不羡词华，水散沦漪日散霞。仙桂无缘空种树，幽兰有种自生芽。

泪飘旧殡棠梨叶，酒入荒台野荠花。最是相知呜咽处，洛中松柏渺天涯。
上元前再金题南庄壁二首
晁说之（宋代）

苍皇徒步子孙随，倒邑空城失所之。
十日不通京国信，一灯谁所上元时。
大河难阻金人过，远道休论铁马期。
弭难九州宜祭鼎，庆云翔鹤误声诗。
登鹳
李之仪（宋代）

大河南奔山北走，脐裂天涯懒回首。撞钟击鼓醉横参，恃险英雄骨已朽。

岁暮风烟尤可悲，功名白发不相期。重来好是当晴日，应有鸡群翡翠儿。
满江红（贺赵县丞）
卢炳（宋代）

媚景良时，无非是、三春富贵。花共柳、著工夫染，嫩红轻翠。日丽风和薰协气。莺吟燕舞皆欢意。况生辰、恰恰值清明，笙歌沸。

分天派，真龙裔。到月殿，攀仙桂。看眉间黄色，诏书将至。莫向蓝田分佐理。便趋紫禁参朝对。问玉皇、仙籍注长生，三千岁。
卜算子（离念）
止禅师（宋代）

书是玉关来，泪向松江随。梅自飘香柳自青，嘹唳征鸿过。

沙漠暗尘飞，嵩岳愁云锁。淮上千营夜枕戈，此恨凭谁破。
次韵超然与折桂觉大师兼简方丈老
释正觉（宋代）

束肚三条篾，恬然卧家林。
机深大仰寂，用捷长沙岑。
空壑溪鸣玉，疏筠月漏金。
东山师叔在，此道未浮沈。
送怀马尊古赴江户掾
孙应时（宋代）

文献传家旧，功名发轫初。
荣华劝行色，珍重别吾庐。
老丑浑无赖，殷勤独未疏。
西来多雁字，数寄一行书。
庭草
杜甫（唐代）

楚草经寒碧，逢春入眼浓。旧低收叶举，新掩卷牙重。

步履宜轻过，开筵得屡供。看花随节序，不敢强为容。
和行金堂峡思云顶
吕陶（宋代）

山腰路转多临水，峡口天开又见山。疑是庆云曾结盖，故留仙境在人间。
赠志空上人
许棠（唐代）

了了在心中，南宗与北宗。行高无外染，骨瘦是真容。

饭野盂埋雪，禅云杖倚松。常修不住性，必拟老何峰。
玉楼春·晚妆初了明肌雪
李煜（五代）

晚妆初了明肌雪，春殿嫔娥鱼贯列。凤箫吹断水云间，重按霓贯歌遍彻。
临春谁更飘香屑？醉拍阑干情味切。归时休放烛光红，待踏马蹄清夜月。(临春 一作：临风)
梅花喜神谱·烂熳二十八枝
宋伯仁（宋代）

经纬出天机，画檐斜挂箅。
可惜巧於蚕，无补人间世。
烛蛾
孟郊（唐代）

灯前双舞蛾，厌生何太切。
想尔飞来心，恶明不恶灭。
天若百尺高，应去掩明月。
空印见招住庵时未能往作此寄之
释德洪（宋代）

独立天衣四世孙，作家手段典刑存。大沩路峻诸方让，空印风高四海闻。

有愿欲依龙象众，无求羞逐鹜鸡群。此生一聚灰中骨，终葬千峰顶上云。
赠黄友把酒东臯三首
葛绍体（宋代）

风光依约上征帆，云影参差带远山。
野岸水平耕钓足，镜湖消得一春闲。
知宗生日
王十朋（宋代）

昔年游越绝，首识南枝梅。一麾守清源，再见梅英开。

颜色宛如故，风霜不能摧。玉质长仙葩，芳姿酝诗才。

其侣乃蟠桃，其根出蓬莱。花开三十年，寿荐三千杯。
菩萨蛮 红叶
陆蓉佩（清代）

霜林忽讶红如许。生憎不入群芳谱。渲染十分工。可怜不耐风。

飘飘贪弄影。寂寞吴江冷。万里夕阳明。空山忽作春。
高邮送紫芝
张弋（宋代）

重逢又重别，把盏更凄然。
明日帆开岸，平湖水接天。
好诗应自作，狂梦与谁圆。
我欲来相趁，扬州且住船。
渔家傲
杨端臣（宋代）

有个人人情不久。而今已落他人手。见说近来伊也瘦。好教受。看谁似我能拦就。

莲脸能匀眉黛皱。相思泪滴残妆透。总是自家为事谬。从今后。这回断了心先有。
春残
陈著（宋代）

出门随意踏苍苔，过眼时光一笑陪。
二十四风清绣地，两三点雨试轻雷。
缬空舞絮随春去，钿水娇荷闯夏开。
对景伤心儿女事，刚肠无奈只衔杯。
代堂上歌行
鲍照（南北朝）

四坐且莫喧，听我堂上歌。昔仕京洛时，高门临长河。

出入重宫里，结友曹与何。车马相驰逐，宾朋好容华。

阳春孟春月，朝光散流霞。轻步逐芳风，言笑弄丹葩。

晖晖朱颜酡，纷纷织女梭。满堂皆美人，目成对湘娥。

虽谢侍君闲，明妆带绮罗。筝笛更弹吹，高唱好相和。

万曲不关心，一曲动情多。欲知情厚薄，更听此声过。
初夏
丘葵（宋代）

一信楝花风，一年春事空。
池荷还揭揭，樱笋又匆匆。
空叹时光换，谁知造化工。
尽将枝上色，并作石榴红。
客况六言五首
方回（元代）

善挥金粗豪杰，痛饮酒真神仙。
身外别无一物，胸中略有千年。
田舍
丘葵（宋代）

片云头上黑，冻雨自西来。
促妇收余谷，呼童拾爨柴。
堆禾披草盖，移菜傍畦栽。
却忆翁年老，前村醉未回。
题山桥十首
王柏（宋代）

风云下走若冯虚，目极长空千里余。
每日城中望山色，却来倚槛认吾庐。
雨中自瓜步谒宝觉遂约游黄社宝觉遽有仪真之行雨后独往夜分方到泥滑路巇乘步相半
李之仪（宋代）

梦寝东南游，金山居第一。泊船瓜州口，风雨系黑日。

冒雨访老瓜，翛然出萝荜。壁间十弟子，云是王维笔。

生者今何在，别有一丈室。相期同过之，佳思久披拂。

差池成独往，敢惮泥没膝。投鞭望横参，露重衣如湿。

方诸湛漏魄，指顾尽纤息。目眩神为清，壶冰荡肝膈。

亹亹相问劳，软语皆中律。颇怪不预知，有似惊暴客。

杈牙荐炉红，柔脆脩林茁。老泪感陆生，明盘皎霜橘。

木鱼动晓堂，永味固南毕。百年惊枯槁，平日胶在漆。

幅巾行此时，岁暮悲蟋蟀。
送张敬甫常薄出守荆门
赵汝回（宋代）

前年匹马辞军幕，今年千骑从天落。座主门生合虎符，棠阴夹天春如昨。

身名贵骤俗所羡，使君夷然心澹泊。父书盈箧本孙吴，师灯一点传伊洛。

莽莽丛榛乱草中，孤松昂昂立冰壑。自古十二取世官，换得青袍发几鹤。

曾因穷达悟乘除，以宠为危不为乐。荆门形势衿喉地，新城突兀壕未凿。

天子忧边复爱民，凿壕还恐妨犁穫。谓君夙抱文武资，须君小试绥怀略。

予闻卫国如卫身，痈疽甚毒肠胃薄。堂堂人物守边州，国中群盗令谁缚。
约潮歌
郑铭（明代）

窅窅黄云洞，嵂屼厓门山。今古潮汐环其间，朝暮嘘吸时往还。

吐吞乌兔不计岁与月，渔歌欸乃远近明灭芦花湾。

惠魁老人兴不浅，放步潮头作游衍。旦日高歌夕鼾眠，潮神要约同岁年。

眼空不见天地大，脱略边幅能江边。卢肇子，海潮赋，月离日入穷毫素。

高论自诧极天人，臆说茫茫失其故。争似海门封山潮候者，月加卯午亡离舍。

变化伸缩弦望间，昼夜潮平非假借。我之一身备天地，变理师资还二气。

仁义周流信亦随，睇波洪潮岂其二。日月至焉，天地斯异。

重为告语海潮云，一心与尔同朝曛。高楣钜榜终顾諟，便是希夷向上人。
左原诗三十二首 其二十四 北瀑布
王十朋（宋代）

兹潭谁主复谁宾，清世宁容有隐沦。独我山林养衰病，不妨来作主潭人。
偈颂一一二首 其一一○
释清远（宋代）

一手不独拍，两手鸣掴掴。举意超情念，相看同路陌。

摩云钟阜高，遍界乌轮赫。妙机速雷电，神珠不在额。

珍重人天大导师，衲僧一见丧魂魄，何也谁敢正眼觑著。
春思
李白（唐代）

燕草如碧丝，秦桑低绿枝。
当君怀归日，是妾断肠时。
春风不相识，何事入罗帏。
鲁仲连辞赵歌
王令（宋代）

秋风起兮天寒，壮士醉酒兮歌解颜。
螳螂何怒兮辙下，蚁何斗兮穴间，
纷扰扰兮谁者则贤。井方崩兮治隧，
屋且压兮雕椽。生则役兮弗系念此，
祸至而知悔兮，身忽焉其已死。
陶唐虞夏兮，今则古矣。
彼秦且帝兮，连有蹈东海而死耳。
黄陵庙
张舜民（宋代）

青草仍残照，黄陵一望中。
壁书迁客泪，帘卷过湖风。
斑竹痕犹浅，苍梧恨莫穷。
年年秋水上，瑶瑟伴惊鸿。
送志宏西上
洪迈（宋代）

九州眼一概，余子真琐琐。
岳立赔嵝中，喜此高岌嵝。
如公吾辈人，取友一到我。
挥毫赋垂天，风雨卷蓬颗。
相期八表游，未觉夙心左。
解龟醉江阁，酒面山月随。
起瞻帝乡云，感叹不成坐。
何须飞霞佩，自办凌风舸。
瀛洲渺溟渤，万里一掀簸。
缄诗寄天涯，秉烛对新火。
那知市门仙，斗禄事么麽。
空余肠九回，上疏何日果。
泉崎夜月
费锡章（清代）

蓬瀛望不极，复此憩流泉。共许心如水，相看月在天。

归云笼岛树，远火黯渔船。回首中华路，几疑傍斗边。
早行
陆游（宋代）

江路迢迢马首东，临川一梦又成空。
日高未泫晨霜白，风劲先消卯酒红。
山市人经饥馑後，孤生身老道途中。
著身稳处君知否，射的峰前卧钓篷。
东岩施头陀所隐也头陀唐人初居郡之奉对寺太
李流谦（宋代）

胜地忆屡到，变革非昔年。
律居扫积陋，禅房侈旧观。
老衲不可见，遗事故老传。
使君擅一壑，凭愚妄自贤。
定心初不摇，蚊虻卒飞前。
赫然涨蛙腹，欲以火燎天。
一笠渡清波，绝壁守两斑。
游戏出小异褫骇飞残魂。慢敬汝则劳，
道力屹如山。一笑置勿问，
炉薰袅轻烟。洗盏酌石溜，
吻颊冰雪寒。却忆飞泉句，
泫然思老仙。
章献明肃皇太后挽辞二首 其二
韩琦（宋代）

璿驾方修祀，金波忽坠空。悲歌传薤露，秘殿阒椒风。

雾重昏轩曜，云悽泣舜瞳。仙舆邈何在，天外蕊珠宫。
中秋慈恩寺登眺过崇国寺分体二首 其一
边贡（明代）

东寺复西寺，朝游还暮游。百年尘迹里，同醉几中秋。
牧牛词
纪坤（明代）

清晨随牛出，日暮随牛归。牛自解往返，不劳人指挥。

人行牛亦行，人止牛亦止。夫孰使之然，了不知所以。

乃知久而化，不在鞭与箠。君看高柳外，暮色苍然里。

人自抱牛眠，牛自渡溪水。
送昌甫至十里分韵得四首 其二
韩淲（宋代）

相送五年前，把酒常在兹。夹路梅花开，岁晏将何为。
以双莲戏韩子师
韩元吉（宋代）

并舞连歌意态新，水晶宫里向无尘。
一时风月谁能许，要是君家两玉人。
梦觉
释文珦（宋代）

七十五声更漏，一千余里乡心。
梦里分明归去，觉来无处追寻。
浣溪沙（赠王清叔县尉）
姚述尧（宋代）

两到蟾宫折桂枝。经文纬武拟康时。箫台仙隐漫游嬉。

气宇棱棱吞梦泽，笑谭落落璀珠玑。何妨相对沃金卮。
浣翠亭避暑
王应华（明代）

林塘最幽处，长夏小亭寒。人事柴门少，江光竹槛宽。

南薰生几席，西爽落盘餐。天与优閒地，谁从双树看。
题杨诚斋南海集二首 其一
袁说友（宋代）

君侯大雅姿，万态归物色。商略南海句，以心不以迹。

试吐胸中奇，如臂指运力。今推王扬贤，童子漫雕刻。
饮归亭记
曾巩（宋代）

金溪尉汪君名遘，为尉之三月，斥斥四垣为射亭。既成，教士于斥间，而名之曰饮归之亭。以书走临川，请记于予。请数反不止。予之言何可取？汪君徒深望予也。既不得辞，乃记之曰：

射之用事已远，斥先之以礼乐以辨德，《记》之所谓宾、燕、乡饮，大射之射是也；斥贵力而尚技以立武，《记》之所谓四时教士贯革之射是也。古者海内洽和，则先礼射，而弓矢以立武，亦不废于有司。及三代衰，王政缺，礼乐之事相属而尽坏，揖让之射滋亦熄。至斥后，天下尝集，国家尝闲暇矣。先王之礼，斥节文皆在，斥行之不难。然自秦汉以来千有余岁，衰微绌塞，空见于六艺之文，而莫有从事者，由世之苟简者胜也。争夺兴而战禽攻取之党奋，则强弓疾矢巧技之出不得而废，斥不以势哉？

今尉之教射，不比乎礼乐而贵乎技力。斥众虽小，然而旗旄镯鼓，五兵之器，便习之利，与夫行止步趋迟速之节，皆宜有法，则斥所教亦非独射也。斥幸而在乎无事之时，则得以自休守境而填卫百姓。斥不幸杀越剽攻，骇惊闾巷，而并逐于大山长谷之间，则将犯晨夜，蒙雾露，蹈厄驰危，不避矢石之患，汤火之难，出入千里，而与之有事，则士斥可以不素教哉？今亭之作，所以教士，汪君又谓古者师还必饮至于庙，以纪军实。今庙废不设，亦欲士胜而归则饮之于此，遂以名斥亭。汪君之志，与斥职可谓协矣！

或谓汪君儒生，尉文吏，以礼义禁盗宜可止，顾乃习斗而喜胜，斥是与？夫治固不可以不兼文武，而施泽于堂庑之上，服冕搢笏，使士民化、奸宄息者，固亦在彼而不在此也。然而天下之事能大者固可以兼小，未有小不治而能大也。故汪君之汲汲于斯，不忽乎任小，斥非所谓有志者邪！
湖上作
陆游（宋代）

耳目聪明手足轻，应酬幽事未忘情。
百年日向渔樵过，千里云从几席生。
樽酒每招邻父共，图书时与小儿评。
但余烟水无俦侣，堪笑沙鸥欲抗衡。
信手翻古人诗随所得次韵二首 其二 除夜沐浴
陆游（宋代）

孔门春服成，弟子从沂浴。老氏坐中庭，庄生记新沐。

古圣自洁清，如日浴旸谷。岂比流俗人，虮虱生桎梏。

老人喜时节，良夕当爆竹。未濯三生垢，汤沐意亦足。

岂惟寓萧散，亦以洗荣辱。悠然独酌罢，投枕睡已熟。
江令石
齐己（唐代）

思量江令意，爱石甚悠悠。贪向深宫去，死同亡国休。

两株荒草里，千古暮江头。若似黄金贵，隋军也不留。
省试骐骥长鸣
章孝标（唐代）

有马骨堪惊，无人眼暂明。力穷吴坂峻，嘶苦朔风生。

逐逐怀良御，萧萧顾乐鸣。瑶池期弄影，天路拟飞声。

皎月谁知种，浮云莫问程。盐车今愿脱，千里为君行。
自河头入山 其五
何绛（明代）

千声征铎出长林，绿叶重重春渐深。不识此间行道者，鸡鸣时节尔何心。
菊露谣
蒲寿宬（宋代）

清晨采黄菊，露滴露花丛。
黄花泣白露，白露唏秋风。
秋风莫相试，菊薤心不同。
薤露明朝落不落，黄华独老秋风中。
渊圣皇帝赐宝剑生铁花感而赋诗
李纲（宋代）

靖康虏骑窥帝闉，中原惨澹生烟尘。帝谓细柳真将军，总兵欲烟挥浮云。

解赐宝剑御府珍，鱼肠盘屈松桧纹。缕金错翠舟瑶琨，剸截犀象如羔豚。

驱逐狂寇出边垠，妖腰乱领徒纷纷。龙吟蛟吼清夜闻，乃知此物能通神。

迩来杜门空念恩，旧事谁复可共论。今晨开匣观龙文，铁花绣涩苍藓痕。

东南卑湿相蒸熏，坐烟三尺光铓昏。安得砺砥来峨岷，淬锋敛锷硎发新。

霜寒冰滑无皵皲，指麾尚可清妖氛。愿提此剑平戎獯，犬羊虽众气可吞。

手斩可汗羁可敦，天旋日转还两君。书铭却勒燕然勋，摅愤刷耻志乃伸。

壮怀聊可垂乾坤，缇绣什袭传仍昆。卫绾之赐何足云。
真宗御制二首
真宗（宋代）

鸿源濬发，睿图诞彰。
高明锡义，累洽延祥。
巍巍艺祖，溥率实生。
煌煌文考，区宇大康。
珍符昭类，实历绵长。
物性茂遂，民欲阜昌。
甫田多稼，禾黍穰穰。
含生嘉育，鸟财跄跄。
八绂统域，九服要荒。
沐浴惠泽，祗畏典常。
隔谷分坏，望斗产方。
闰袭冠带，来奉生璋。
峨峨双阙，济济明堂。
诸侯执帛，天后当阳。
何以产等，兗衣乡裳。
何以褒德，略车乘黄。
声明焕赫，雅颂汪洋。
启兹丕绪，祐我无疆。
大统斯集，大乐斯掦。
俯隆宗祏，仰继穹苍。
寒夜痛怀伟山内兄
林占梅（清代）

凄凄风雨逼宵寒，愁绪缠绵梦未安。但觉眼前知己少，可怜世上作人难。

六年阔别空通柬，一旦长离竟盖棺。魂隔重洋招未得，「楚骚」歌罢泪频弹。
远访友不人值
宋伯仁（宋代）

寒食花枝插满头，长亭搔首晚悠悠。
灞陵老子无人识，别是天涯一段愁。
摸鱼儿 怀朱锡鬯，即用锡鬯寄蘅圃韵
李符（清代）

竹坨中、词人应诏，囊琴挂壁谁抚。流脂河采香蕖别，又听杏花抚雨。

传乐府。不信道、徵君仍拟樵歌句。软轮且住。待内蕊莺啼，铜楼步缓，好对白麟去。

耕烟垄，独树仍栖倦羽。裁书迟付鸿距。山装忽卸乌衣巷，北眺卢龙延伫。

官舍暮。喜玉版、银刀羹滑拈双筋。抚寒拥絮。早寻遍瞻园，青油旧幕，草檄剪灯处。
浮水石
弘历（清代）

石以沉为德，水惟浮岂诬。云何却转换，谁与运机枢。

上下地天泰，云风龙虎需。由来能制胜，妙义揭阴符。
蚕妇
杜荀鹤（唐代）

粉色全无饥色加，岂知人世有荣华。
年年道我蚕辛苦，底事浑身着苎麻。
南湖夕泛
张镃（宋代）

欲知家住画图中，静向波心漾短篷。粉墨晕开天水色，碧朱堆上柳花丛。

云边鸥影来还去，篱畔鸡声西复东。别浦夷犹岂无谓，细看蘋末受清风。
赴召留别诸友
贝琼（元代）

用世非拙迂，白首在山林。诗书况久辍，礼乐非所任。

王事忽相縻，遂令违我心。迢迢适西道，恻恻辞东岑。

中田泽雉雊，古木鸧鹧吟。所亲亦胡越，耿耿辰与参。

愁来一回首，涕下徒沾襟。终当返田里，灌园希汉阴。
减字木兰花
杨炎正（宋代）

月明如昼。占断小楼供把酒。入眼人人。如月精神更有情。

大家休睡。留到天明和月醉。生怕醒来。月到波心忆酒媒。
水龙吟 客粤将归，留别李镜月、梁珠五诸同学
顾贞观（清代）

凭高有客沾襟，苍茫胜迹空延伫。榕阴不断，鹧鸪飞上，越王台树。

香浦鱼沉，珠江雁杳，花田无主。算由来闲气，英雄粉黛，一般到，销魂处。

唤起柔情侠骨。定相怜，客愁孤注。韶光正好，为谁掷向，蛮烟蜑雨。

双髻扶头，十眉连手，欲留难住。任千金散尽，只携宝剑，陆生归去。
送定上人持钵
释居简（宋代）

末流蹈袭箕裘业，葛藤窠里深渔猎。冷泉那畔激颓波，不怕长廊卷风叶。

小空绝乳气食牛，百步之威生电眸。一声震怒风万壑，反睨其母如深雠。

只今无奈恶叉聚，掉头紫帽峰前去。格外无人深领取，从上爪牙莫轻露。
再次韵关子开
饶节（宋代）

我初诖误辈簪缨，君亦前生失念僧。得意那知蚁旋磨，反身方悟鼠侵藤。

高才自合参廊庙，朽质聊须活斗升。已破小团盟异日，速来相就凿春冰。
憎蚋
方岳（宋代）

火云烧空无处避，深入山林屏幽翳。
松声竹影差可人，高枕石幽眠薜荔。
矇松欲堕无何乡，奇痒爬搔纷芰制。
{甍下换羽}{甍下换羽}黑子着两股，劣视焦螟何琐细。
苍幽在旁具言状，谓特可憎是为呐。
书飞夜息繁有徒，胚胎郁蒸育芜蘙。
使彼为虺蛇之螫，则已焚於伯益之熭。
惟其一蚊之睫有余栖，九牛之毛不足计。
故虽离朱莫睹其翼而善飞，{遞辶换角左边}俞弗闻其声而工噬。
盖天地万生，其么麽微眇未有尔若者。
而小则抓麻姑之爪，甚或疥疡医之齐。
岂非族虽微而猥多，形易潜而叵测。
吁嗟先生归休乎，物固有时姑小憩。
蚊蠛蠓，满乾坤，
可奈渠何苦拥袂。一叶秋，
群动闭，呐何之兮岂其殪。
先生於时，融融泄泄。
半枕风清，千山月霁。
荒径
薛瑄（明代）

晓行荒径中，瀼瀼草上露。日出云气收，一鸟空中度。
出郡传舍哭范仆射诗 其三
任昉（南北朝）

与子别几辰，经涂不盈旬。弗睹朱颜改，徒想平生人。

宁知安歌日，非君撤瑟晨。已矣余何叹，辍舂哀国均。